เดินหน้าพัฒนาผู้ประกอบการตลอดห่วงโซ่การส่งออก แข่งขันได้ในเวทีการค้าโลกยุคใหม่
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า ธนาคารเพื่อการส่งออกและนำเข้าแห่งประเทศไทย หรือ EXIM BANK ร่วมกับสภาหอการค้าไทยแห่งประเทศไทย สภาอุตสาหกรรมแห่งประเทศไทยและสภาผู้ส่งสินค้าทางเรือแห่งประเทศไทย พร้อมด้วยวิทยาลัยการจัดการ มหาวิทยาลัยมหิดล บูรณาการความร่วมมือในการสนับสนุนผู้ประกอบการตลอดห่วงโซ่การส่งออก ผ่านบันทึกข้อตกลง 2 ฉบับ ประกอบด้วย โครงการความร่วมมือสนับสนุนผู้ประกอบการตลอด Value Chain ของภาคการส่งออก และโครงการความร่วมมือด้านวิชาการเพื่อพัฒนาศักยภาพผู้ประกอบการด้วยทักษะและสมรรถนะในโลกการค้ายุคใหม่ โดยจัดให้มี Ecosystem ที่ช่วยเสริมสร้างสภาพคล่องทางการเงินให้ผู้ประกอบการ ด้วยสินเชื่อดอกเบี้ยต่ำร้อยละ 4.5 ต่อปี ควบคู่กับการพัฒนาหลักสูตรครบวงจร เสริมสร้างความรู้ผู้ส่งออกไทยให้ก้าวทันโลกยุค Next Normal ทั้งนี้ เพื่อสร้างความเข้มแข็งของธุรกิจทุกระดับตลอดห่วงโซ่การส่งออกในทุกมิติ ช่วยให้ผู้ประกอบการไทยมีภูมิต้านทานการเปลี่ยนแปลงของโลกยุคใหม่ที่เกิดขึ้นตลอดเวลา และเพื่อให้การส่งออกยังเป็นเครื่องยนต์สำคัญในการขับเคลื่อนเศรษฐกิจไทยในปีนี้ ซึ่งทั้งสองโครงการฯ จะนำไปสู่การจับคู่ธุรกิจในตลาดใหม่ๆ ต่อไปรัฐมนตรีว่าการกระทรวงการคลัง กล่าวเพิ่มเติมว่า ปัจจุบันมีผู้ประกอบการ SMEs ในระบบประมาณ 3.1 ล้านราย ซึ่งเป็นผู้ส่งออกไม่ถึงร้อยละ 1 การสนับสนุนให้ผู้ประกอบการไทยผันตัวเป็นผู้ส่งออกได้และแข่งขันได้ในเวทีการค้าโลกยุคใหม่ จะทำให้ SMEs มีงานทำและรายได้เพิ่มขึ้น ภาคการส่งออกมีมูลค่าเพิ่มขึ้น ส่งผลดีต่อระบบเศรษฐกิจของประเทศ ซึ่งเป็นส่วนหนึ่งของการขับเคลื่อนการพัฒนาอย่างยั่งยืนในมิติเศรษฐกิจ สังคม และสิ่งแวดล้อม